Nemrég egy projektbe vágtunk bele az osztállyal az Ungardeutsch-ok kiűzésével Magyarországról témában. Feladatunk interjúkat készíteni olyan személyekkel, akik esetleg érintettek lehetnek benne. Én, tudván, hogy keresztapámnak német felmenői vannak, kíváncsian vártam a hétvégi családi összejövetelünket. Reménykedtem benne, hogy tudni fogja, miről szól ez az egész téma, így hamar fel is hoztam ezt a kérdést. S végtére is hatodik érzékem nem csalt, interjúm alanya nagyon is otthonosan mozgott a témában, szinte mindent tudott róla. Elmesélte nekem az egész előtörténet, és hogy mi történt a rokonságával és velük. Először is elmondta, hogy mennyien meghaltak Németországban a háború alatt és milyen bombák öltek több tízezer embert a metrókban. Majd rátért a projekt témánkra. Azt mondta, mivel Németországban nagyon sokan meghaltak, főként férfiak, munkaerőhiány uralkodott, emberekre volt szükség. Az itthoni politikusok pedig minden németre a hazánkban kollektív bűnösként tekintettek és el akarták őket űzni Magyarországról, a hazájukból. Így a politikusok kihasználták ezt a helyzetet. Elmondta, miképp telepítették ki az Ungarndeutschokat, és hogy a németek milyen rosszul fogadták őket. Tudta, hogy minden Volksbund-tagot elüldöztek, és hogy az emberek egy batyuban vihették el azt, amit tudtak. Elmondta, hogy sokan eladták minden ingóságukat azért, hogy ételt tudjanak vinni magukkal Németországba, amíg nem találnak munkát és meg tudjanak élni. Tudott arról is, hogy marhavagonokban vitték el őket Magyarországról, és hogy az Ungarndeutsch-ok a magyar himnuszt énekelve hagyták el hazájukat. Ezek után rákérdeztem, hogy mi történt a rokonsággal és a családjával. Mivel a család balfi származású, őket is érintette ez a tragédia. Sajnos a rokonsága 2/3-át kitelepítették Németországba, de édesanyja, nagyapja és nagymamája itt maradhatott Magyarországon. Nekik szerencséjük volt, hiszen nagymamája és édesanyja is német származású volt, de a családban egyedül nagyapja volt magyar, akinek a család nagy szerencséjére az volt ebben az időben a feladata, hogy összeírja a listát azokról az Ungarndeutschokról, akiknek el kell hagynia Magyarországot. A nagypapa pedig kihagyta a saját családját a listából, így maradhattak. De a rokonság többi részének el kellett hagynia a hazáját. Emellett még egy nagyon érdekes történetet mesélt nekem a brennbergbányai Ungarndeutschokról. Róluk tudni kell, hogy őket nem telepítették ki Magyarországról. Ekkor egyből értetlenül és néztem és kérdeztem: Miért? A megoldás elég egyszerű volt, de nagyon korrupt. Ők is, mint minden más német származású magyar felkerültek a listára, csakhogy ők akkoriban az ott működő bányában dolgoztak, ami nem élte virágkorát a többi magyarországi bányával együtt. A bánya művezetője egyszerűen feltelefonált Pestre, hogy akkor az összes bányászt kitelepítik-e. Elsőre érkezett a válasz persze, de akkor a művezető közölte, hogy le kell állítaniuk a termelést a bányában, mivel nem lesz, ki dolgozzon. Erre Pestről érkezett a döntés, hogy minden brennbergi Ungarndeutsch bányász maradjon itt. Hiszen munkaerőre szükség van, így a nevek lekerültek a listáról. Ezzel az érdekes történettel a beszélgetésünket le is zártuk, melyből sok új információt tudhattam meg.

***Készítette:***

***Koloszár Fanni 9.C***